ফোন সচল থাকা অবস্থায় গুলির শব্দ পান তার স্ত্রী ও সন্তানেরা। একটি ইংরেজি দৈনিকে কথোপকথনের পূর্ণ বিবরণ আর অনলাইনে অডিও রেকর্ড প্রকাশ করা হয়েছে। নারায়ণগঞ্জে সাত খুনের ঘটনার পর কক্সবাজারের এই হত্যার বিবরণ অত্যন্ত স্পষ্টভাবে মানুষের সামনে উঠে এসেছে। দুর্ভাগ্যজনকভাবে দু’টি ঘটনায় ক্ষমতাসীন দলের নেতা নিহত হয়েছেন। দু’টি ঘটনার পেছনে স্থানীয়পর্যায়ের ক্ষমতাসীন দলের প্রভাব বিস্তারের রাজনীতির সম্পর্ক আছে। শীতলক্ষ্যা নদীতে লাশ ভেসে ওঠার কারণে নারায়ণগঞ্জে সাত খুনের রহস্য উন্মোচিত হয়েছিল। একরাম হত্যার কথোপকথন মোবাইল ফোনে রেকর্ড হয়েছিল বলে তার পরিবারের সদস্যরা দাবি করেছেন। সংবাদ সম্মেলনে একরামুলের দুই কন্যার বুকফাটা আর্তনাদ মানুষকে প্রবলভাবে নাড়া দিয়েছে।